ผกก.หัวหินเร่งช่วยสาวเทศบาลโดนคนร้ายสวมทะเบียนรถเก๋ง - ข่าวเล็กข่าวใหญ่รู้ก่อนใคร NAJA News' update
จากกรณีที่ น.ส.กรรณิการ์หรือแอน สงทิพย์ อายุ 34 ปี ผู้ช่วยเจ้าพนักงานธุรการ เทศบาลเมืองหัวหิน จ.ประจวบคีรีขันธ์ ร้องทุกข์กับตำรวจหลังรถเก๋งโตโยต้า รุ่นวีออส สีบรอนซ์เงิน หมายเลขทะเบียน กจ 3431 เพชรบุรี ของตนเองถูกคนร้ายสวมป้ายทะเบียนและถูกจับขับความเร็วเกินกำหนดที่ จ.สงขลา ก่อนส่งใบสั่งมาที่ตน นอกจากนี้ยังพบว่าคนร้ายยังนำรถทะเบียนเดียวกันไปขอต่อภาษีแล้วที่ จ.แม่ฮ่องสอน ทำให้ขณะนี้ตัวเองเดือดร้อนมากไม่สามารถไปต่อทะเบียนรถได้ ก่อนไปลงประจำวันไว้เป็นหลักฐานที่ สภ.หัวหิน
ต่อมาวันที่ 10 ต.ค.61 พ.ต.อ.ธนากร วงศ์สิริลักษณ์ ผกก.สภ.หัวหิน กล่าวว่าได้เรียกตัว น.ส.กรรณิการ์ผู้เสียหายมาพบพนักงานสอบสวนเพื่อสอบปากคำเพิ่มเติมและส่งประเด็นไปที่ จ.สงขลา เพื่อหาตัวผู้กระทำความผิดกรณีตำรวจออกใบสั่งขับรถเร็วเกินกำหนด และ ที่ จ. แม่ฮ่องสอน กรณีต่อทะเบียนรถว่าใช้เอกสารปลอมแปลงไหมเพื่อเอาข้อมูลสืบหาตัวคนร้าย พร้อมประสานชุดสืบสวนนำผู้เสียหายขอยืมสมุดเล่มทะเบียนรถยนต์ที่ติดไฟแนนซ์อยู่ที่บริษัทเมืองไทยลิสซิ่ง สาขาหัวหิน พาตัวไปจดทะเบียนต่อภาษีรถที่ขนส่ง จ.เพชรบุรี เพื่อให้สามารถใช้ขับรถยนต์ได้ ทั้งนี้ตำรวจจะได้เร่งสืบหาตัวคนร้ายต่อไป